ยึดหลักพอเพียง "แปรรูปปลาส้ม" เสริมรายได้ชาวสวนยางยะลา
ชาวบ้านสีคงยะลา ยึดหลักพอเพียง นำปลาที่เลี้ยงไว้เหลือจากรับประทานในครอบครัว มาแปรรูปเป็นปลาส้มขาย เสริมรายได้จากการทำสวนยาง ชาวบ้าน บ้านสีคง หมู่ที่ 7 ตำบลลำใหม่ อำเภอเมือง จังหวัดยะลา นำผลผลิตปลาน้ำจืดที่เลี้ยงไว้ในบ่ออาทิ ปลานิล ปลาตะเพียน ปลาแรด ปลาบ้า และปลากินพืชอื่นๆ มาแปรรูปเป็นปลาส้มขาย เพิ่มมูลค่าเพิ่ม เสริมรายได้ในครัวเรือน นอกจากการทำสวนยาง โดยจะขายในราคา กก.ละ 160 บาท แบ่งขายปลีกในราคาถุงละ 35 บาท 52 บาท และตามที่ลูกค้าสั่ง มีรายได้เสริมเดือนละกว่า 2,000 บาท นางละออง ช่วยนุกูล เล่าให้ฟังว่า จากการที่ตนเอง ได้ทำโครงการพระราชดำริ ของในหลวงรัชกาลที่ 9 ก็ได้นำมาปรับใช้ในชีวิตประจำวัน ตนเองมีอาชีพหลักในการทำสวนยาง กรีดยางเอง แต่พอสุขภาพไม่ดี สวนยางก็ต้องหยุดกรีด จ้างคนอื่นมากรีดยางแทน จึงได้หันมาทำเศรษฐกิจพอเพียง ในสวนยาง ผสมผสาน เลี้ยงเป็ด เลี้ยงไก่ ปลูกพืชผักสวนครัว ผักยอดปลอดสารพิษ ไม้ผลต่างๆ รวมทั้งขุดบ่อเลี้ยงปลา ทำเป็นอาชีพเสริม เพื่อเพิ่มอาชีพ สร้างรายได้ให้ครอบครัว สำหรับผลผลิตที่ได้ภายในสวน รวมทั้งปลาส้ม ก็จะนำไปจำหน่ายที่สำนักงานเกษตรยะลาและโรงพยาบาลยะลา นอกจากนี้ ก็ยังมีมะพร้าวอบแห้ง ที่ได้จากการแปรรูปมะพร้าว ซึ่งปลูกไว้ในสวนไปขายด้วย ในส่วนของการทำปลาส้ม ได้ทำขายมานานแล้ว เน้นการแปรรูปในครัวเรือน โดยจะนำปลาที่เลี้ยงไว้ในบ่อ ที่เหลือจากการรับประทานในครัวเรือน นำมาแปรรูปเป็นปลาส้มขาย เพื่อเพิ่มมูลค่า โดยปลาที่นำมาทำปลาส้ม ก็จะเป็นปลากินพืชหลายๆ ชนิดผสมผสานกันทั้งปลานิล ปลาตะเพียน หากช่วงไหนลูกค้าสั่งมาจำนวนมาก ปลามีไม่เพียงพอ ก็จะสั่งซื้อปลาจากคนในชุมชน หมู่บ้านใกล้เคียง ที่หามาจากลำคลอง